**РЕПУБЛИКА СРПСКА**

**ГРАД БИЈЕЉИНА**

**ГРАДОНАЧЕЛНИК**

**Градска управа Града Бијељина**

**Одјељење за пољопривреду**

**Број: 02/19-330-2-388/25**

**Датум: 03.10 .2025. године**

**ИНФОРМАЦИЈА**

**О ЖЕТВИ СТРНИХ ЖИТА И ПРИПРЕМА ЗА ЈЕСЕЊУ**

**СЈЕТВУ У 2025. ГОДИНИ**

**Бијељина, септембар 2025. године**

**УВОД**

Информацијa о жетви стрних жита и припремама за јесењу сјетву у 2025. години, планирана је програмом рада Скупштине Града Бијељина за септембарску сједницу.

Први дио Информације приказује реализацију жетве стрних жита, док је у другом дијелу приказ припрема за јесењу сјетву са освртом на бербу каснијих усјева. Информација је рађена на основу података који су доступни Одјељењу за пољопривреду.

Климатске промјене, посљедњих година све су израженије, што свакако утиче на приносе како на нашим просторима, тако и у свијету. Суша и високе температуре су узеле данак, те ће принос ове године бити знатно мањи, а берба започета готово два мјесеца раније. Топлотни талас који је погодио читав регион, подигао је температуру ваздуха много изнад температурног оптимума, неопходног за нормалан развој биљака.

1. **РЕАЛИЗАЦИЈА ЖЕТВЕ**

Укупне ораничне површине на подручју Града Бијељина износе 50.749 хa, од чега је у 2025. години у прољеће засијано 32.524 хa. Од укупних жетвених површина, пшеница као водећа култура стрних жита, засијана је на површини од 15.000 хa. Жетва стрних жита започета је у другој декади јуна.

Пољопривредна производња у 2025. години, била је више него задовољавајућа у погледу приноса и квалитета рода. Приноси наших најзначајнијих усјева су варирали. Када је у питању принос пшенице, овогодишњи род је изнад просјека. Приноси су у просјеку били око 6 т/хa. Хектолитар се кретао у опсегу од 76-84, док је влага била испод 13%, а садржај протеина био задовољавајућег квалитета у погледу услова из Правилника о квалитету жита, млинских и пекарских производа и тјестенина.

Припрему земљишта за овогодишњу прољетну сјетву карактерисао је влажан период. У мјесецу марту започело се са сјетвом крмног биља и сјетвом раних врста поврћа, док је крајем мјесеца на неким подручјима почела и сјетва кукуруза. Пољопривредници који су обавили сјетву крајем марта и почетком априла мјесеца, због дужег кишног периода који је трајао током мјесеца априла и до половине маја, пресијали су поједине парцеле. Према процјенама прољетна сјетва није обављена на површинама које су предвиђене ни у предвиђеном року. Лоши временски услови и огромна количина падавина успориле су и обраду земљишта и сјетву.

Неуједначено вријеме сјетве, дуготрајна суша и високе температуре утицале су у најважнијем тренутку – фази метличења, цвјетања и оплодње, на стање усјева на пољима Семберије. Суша је видљива у готово свим регионима без изузетка.

У јесен 2024. године, од укупне површине предвиђене за јесењу сјетву која износи 18.080, пшеница је засијана на 15.000 хa. Остала стрна жита засијана су на површини од 3.080 хa.­­

Сјетвене површине пшенице у 2024/2025. години у односу на претходну 2023/2024. годину, незнатно су повећане. Већи дио пољопривредних произвођача је по обављеној жетви продало меркантилну пшеницу млинопрерађивачима или откупљивачима, док је мањи дио произвођача лагеровао пшеницу у властитим складиштима или код складиштара на дужи рок, уз плаћање трошкова складиштења уколико пшеницу не продају истим.

Просјечни приноси пшенице разликују се из године у годину. Биљкама расположива вода, важан је фактор за боље искориштење хранива и постизање приноса, као и за одвијање свих физиолошких процеса у биљци. Недостатак воде у земљишту на крају бокорења, када се завршава формирање класића, негативно се одразило на дужину класа. На већини локалитета биљежи се недостатак влаге и у фази влатања.

Када је у питању принос пшенице, он у највећој мјери зависи од броја зрна у класу. Принос је већи од очекиваног и износи у просјеку око 6 тона по хектру. Квалитет пшенице је врло добар, чак и за потребе млинског сектора. На висину приноса свакако значајно утиче правилна и благовремена прихрана. Климатске промјене утичу на пољопривредну производњу, те с тога, пољопривредни произвођачи више не могу спроводити агротехничке мјере у складу са календаром.

Табела 1.Преглед жетвених површина по власништву производње са просјечним приносом

|  |  |  |  |  |  |  |
| --- | --- | --- | --- | --- | --- | --- |
| Ред.  бр. | **Усјев**  **- власништво производње** | **Жетвена површина**  **(ha)** | **Принос (t/ha)** | **Укупна**  **производња**  **(t)** | **Цијена**  **(KM/t)** | Вриједност производње  (KM) |
| 1 | 2 | 3 | 4 | 5 | 6 | **7** |
| 1. | Пшеница – укупно  -правна лица  -физичка лица | 15.000  2.500  12.500 | 6,0 | 90.000  15.000  75.000 | 360 | **32.400.000,00** |
| 2. | Јечам – укупно  -правна лица  -физичка лица | 2.300  500  1.800 | 6,0 | 13.800  3.000  10.800 | 320 | **4.416.000,00** |
| 3. | Тритикале – укупно  -правна лица  -физичка лица | 180  30  150 | 6,0 | 1.080  180  900 | 300 | **324.000,00** |
| 4. | Уља. репица-укупно  -правна лица  -физичка лица  **Укупно:**  **-правна лица**  **-физичка лица** | 600  500  100  **18.080**  **3.530**  **14.550** | 3,0 | 1.800  1.500  300  **106.680**  **19.680**  **87.000** | 900 | **1.620.000,00**  **38.760.000,00** |

Пшеница род 2025. године у Србији прометована је у цјеновном распону од 20,50 до 21,50 din/kg без ПДВ-а у зависности од параметара квалитета и паритета, при чему је примjетан био пад цијене. Пондер цијена пшенице износила је 21,00 din/kg без ПДВ-а (23,10 din/kg са ПДВ-ом). На Продуктној берзи килограм пшенице из 2024. године у Србији продаје се за 22,55 динара са ПДВ-ом.

Републичка дирекција за робне резерве на основу закључка Владе Србије, а ради остваривања билансних потреба и стратешког нивоа залиха меркантилне пшенице, откупила је меркантилну пшеницу домаћег поријекла овогодишњег рода.

Млинско-пекарски сектор у Републици Српској откупио је 70.000 тона овогодишње пшенице.

Табела 2. Калкулација трошкова производње у нашим условима;

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  | | --- | --- | --- | --- | --- | | **Р. Назив**  **бр.** | **Јединица**  **Мјере** | **Количина** | **Цијена**  **КМ/кг** | **Вриједност**  **у КМ** | | **1. 2.** | **3.** | **4.** | **5.** | **6.** | | 1. Сјеме  2. НПК 3х15  3. КАН  4. Уреа  5. Пестициди | кг  кг  кг  кг  литар-комад | 250  500  350  150  5 | 1,36  1,16  0,88  1,16  - | 340,00  580,00  308,00  174,00  305,00 | | **Свега:** |  |  |  | **1.707,00** | | 2. Машинске  услуге са  комбајнирањем |  |  |  | 1.000,00 | | **Укупно**  **трошкови** |  |  |  | **2.707,00** | |

О економској исплативости производње пшенице у садашњим условима пословања најбоље ће показати производна калкулација ове културе за 2024/25 годину.

|  |  |
| --- | --- |
| I - Површина | 1 хa |
| II – Принос | 6 т/хa­­ |
| III –Цијена | 0.36 KM/кг |
| IV –Трошкови производње | 2.707,00 KM |
| V – Вриједност производње | 2.160,00 KM |
| ГУБИТАК | 547,00 KM |

Оно што увијек представња проблем јесте неизвјесност произвођача када је у питању цијена рода за ту годину. Као и у претходним годинама, тако и ове, имамо завршену жетву, а немамо дефинисану цијену откупа пшенице. Додатни проблем је што организатори откупа-млинопрерађивачи у цијену већ укалкулишу подстицај, те се цијена за пољопривредника додатно снизи. Овогодишња откупна цијена рода износи 0,36 КМ/кг.

Право на подстицајна средства за производњу меркантилне пшенице у 2025. години имали су пољопривредни произвођачи који су извршили јесењу сјетву меркантилне пшенице у 2024. години. МПШВ је преко Агенције за аграрна плаћања издвојилo 500 КМ/кг за све пољопривредне произвођаче који су извршили јесењу сјетву меркантилне пшенице и засијали најмање 1 хектар, уз препоручене сјетвене нормативе од минимално 200 kg сјеменске пшенице по хектару уз обавезу да су извршили ажурирање података (пријаву сјетвених површина) у АПИФ-у, пријаву доприноса у Пореској управи и уплатили противградну заштиту. Ове године, као и претходних Градска управа Града Бијељина, преко Аграрног фонда издвојиће 0,05 КМ/кг­­ премије за произведену и продату пшеницу, за све пољопривредне произвођаче који су у АПИФ-у извршили пријаву сјетвених површина под пшеницом и који продају меркантилну пшеницу регистрованим млиновима и другим правним лицима регистрованим за откуп житарица.

**2. БЕРБА КАСНИЈИХ УСЈЕВА**

Благовремена берба каснијих усијева и адекватна припрема земљишта за сјетву, један је од основних норматива за успјешну јесењу сјетву. Поред стрних жита, од ратарских култура, на нашем подручју, најзаступљенији је кукуруз. У мањем обиму, од каснијих усјева, присутна је соја, сунцокрет, дуван, повртарске културе и различите воћне врсте.

Раније поменуте временске неприлике, умањиће принос и квалитет кукуруза. Високе температуре, у зависности од периода зрења, код појединих сорти, проузроковале су непотпуну оплодњу. Познато је да високе температуре (више од 35º С), у периоду цвјетања и оплодње, доводе до оштећења поленовог зрна, што утиче на смањење приноса. Уколико се влажност земљишта смањи испод 10 % од максималног водног капацитета, кукуруз престаје са растом.

У прољећном периоду имамо већи кишни период, што је помјерало оптимални рок сјетве. Искуства са терена нам говоре да се онај кукуруз који је раније посијан, мало боље носио са екстремним температурама. Уједно се показало да је такође важна FAO група зрења, јер су хибриди са краћом вегетацијом успјели да прођу кроз главне фенофазе прије екстремних температура.

Утврђено је да сви физиолошки процеси у биљкама престају са радом када температура ваздуха пређе 27˚ C, док не дође до поновног стварања повољних услова. Када је у питању поленово зрно и процес оплодње код кукуруза, на температурама између 30˚ C и 34˚ C, губи се способност за оплодњу. На температурама преко 34˚ C, полен постаје стерилан. Када температура ваздуха пређе 40˚ C, престају сви физиолошки процеси у биљкама, што доводи до појаве десикантног ефекта температуре (пресјек транспорта воде и минералних материја што доводи до угинућа биљака). Биљке које су у оптималним условима отпорне на одређене патогене и вирусе, у условима стреса, долази до испољавања болести.

Крајњи резултат је појава сушних периода (током цијеле године). Суша је појава која се јавља на мањем или већем подручју са израженим мањком воде кроз неко временско раздобље. Суше се могу сматрати непредвидивим, односно представљају одступање од вишегодишњег просјека. Обзиром на то да је од последњих 20 година, 8 имало изражене сушне периоде (2000,2003,2007,2012,2015,2017,2022,2024), а 6 година је било на граници екстремних вриједности, закључак је да је дошло до промјене климе и да је она више семиаридна у односу на семихумидну каква је била. Задњих неколико година руше се сви рекорди у највећим вриједностима дневних и мјесечних температура, периода са највишом дневном температуром, периода без падавина. Прогнозе предвиђају и даље рушење рекорда по питању екстремних вриједности још одређени период и онда ће се вриједности задржати на високом нивоу.

Према досадашњим искуствима, пољопривредници који користе новоизграђене системе за наводњавање, биљеже повећање приноса на наводњаваним парцелама.

На крају овог дијела, осврнућемо се и на поврће. Семберија је један од најплоднијих региона у области поврћа, тако и житарица. Ова година је била повољна за област поврћа, наравно уз адекватно наводњавање. Род је био доброг квалитета, а и количине су задовољавајуће. Велики проблем је правио откуп и ниске цијене, посебно у периоду највећег приноса, па људи нису успјели да покрију основне трошкове.

**3. ПРИПРЕМЕ ЗА ЈЕСЕЊУ СЈЕTВУ**

За житарице кажемо да им је узгој обавезан у плодореду, тако да очекујемо засијану површину од око 19.935 хa, која је већа од оне на прошлогодишњем нивоу. Цијена репроматеријала, остала је у приближним границама у односу на прошлу годину. Примјена минералних ђубрива је неопходна, али велики проблем представља недостатак финансијских средстава. Обим и квалитет сјетве у највећој мјери одређује одговарајућа финансијска моћ произвођача, а обзиром да је у овој вегетацији нестао велики губитак, може доћи до одступања у реализацији плана јесење сјетве. Са финансијског аспекта, јесења сјетва ће бити изузетно проблематична због претходних губитака у производњи.

Већина произвођача у овом периоду извози стајњак на парцеле, што у мањој мјери омогућава јефтинију сјетву, односно омогућава мању примјену минералних ђубрива. Примјена минералних ђубрива је неопходна, али велики проблем представља недостатак финансијских средстава.

Приликом планирања производње важнo је припремити земљиште и створити повољне услове за раст и развој до оптималног рока сјетве или садње јарих култура. Јесење орање значајна је мјера за добијање високих приноса јарих усјева, и осим у оправданим изузецима, не може се надомјестити прољетним орањем. Дубина основне обраде зависи од типа земљишта и климатских услова, а има задатак да створи довољно растресит оранични слој на дубини од 20 до 30 цм.

Како је наведено због екстремно дугог сушног периода овог љета, дошло је до исушивања земљишта и могућност обраде тренутно је отежана. Оптимално период сјетве стрних жита је мјесец октобар, а до потенцијалног помјерања рокова сјетве може доћи у зависности од агрометеоролошких услова.

Семберски ратари који немају системе за наводњавање повећавају површине под пшеницом, имајући у виду ситуацију са кукурузом која се понавља из године у годину, гдје највећа суша и периоди без кише буду у вегетационом периоду. Највећа потражња последњих година је за сјеменом сорти пшенице које имају рекордне приносе и нису склоне полијегању.

|  |  |  |  |  |
| --- | --- | --- | --- | --- |
| **Редни**  **број** | **Врста усјева** | **Правна лица**  **хa** | **Физичка лица**  **хa** | **Укупно**  **хa** |
| **1.** | Пшеница | 2.500 | 13.500 | **16.000** |
| **2.** | Јечам | 500 | 2.000 | **2.500** |
| **3.** | Тритикале | 100 | 400 | **500** |
| **4.** | Уљана репица | 600 | 200 | **800** |
| **5.** | Крмно биље | 35 | 65 | **100** |
| **6.** | Поврће | - | 35 | **35** |
|  | Укупно: | 3.735 | 16.200 | 19.935 |

**4. ОБЕЗБЈЕЂЕЊЕ РЕПРОМАТЕРИЈАЛА ЗА ЈЕСЕЊУ СЈЕТВУ**

Поред климатско-метеоролошких фактора, јесења сјетва ће у великој мјери зависити од обезбеђености пољопривредних произвођача потребним репроматеријалом за обављање, како агротехничких припремних радова тако и сјетве, даље његе и заштите биљака. С обзиром да нас из године у годину прате неповољне временске прилике које утичу на квалитет производа, па самим тим и на профитабилност производње, као и да су цијене репроматеријала у благом порасту, тешко да се може очекивати значајнија добит.

**СЈЕМЕ**

Велики избор квалитетног сјеменског материјала, омогућава произвођачима да се опредијеле за различите сорте, хибриде и групе зрења. Присутан је различит избор иностраних и домаћих сјемена. Потребно је да произвођачи обрате пажњу приликом одабира сортимента, јер је неопходно да се усјеви и сорте различите дужине вегетације прилагоде промјенама климе у условима производње.

На нашим просторима људи су почели да користе сорте и хибриде отпорне на високе температуре, гдје имамо већ позитивне резултате.

Сјеменски материјал је скуп за ову сјетву и креће се између 1,20-1,40 КМ/кг.

**МИНЕРАЛНО ЂУБРИВО**

Употреба минералних ђубрива у оптималним количинама је један од битних предуслова за постизање добрих приноса по јединици површине.

Квалитетна и успјешна производња озимих усјева захтјева извођење већег броја агротехничких мјера које треба испоштовати у одређеном временском року. Једна од главних мјера којом се непосредно утиче на принос стрних жита јесте правилно уношење минералних ђубрива, на основу анализе земљишта и планираног приноса.

Уношење хранива треба планирати тако да се у јесен заједно с основном обрадом земљишта примјени и цјелокупна количина фосфора и калијума (или барем већи дио, односно 2/3). Препоруљчиво је такође да се у овом периоду унесе и један дио планиране количине азота, чија је улога врло важна у минерализацији земљишта, иако је ово елемент који је изразито покретљив у земљишту, те се велика количина азота унијета током јесени испере у дубље слојеве земљишта. Остатке минералних ђубрива треба унијети у прољеће с тим да се један дио азота поново може оставити за прихрану, ако се ради о таквој технологији производње.

Цијене минералних ђубрива су у паду у односу на претходну годину али су и даље изнад прихватљих граница, што директно утиче на примјену агротехнике од стране пољопривредних произвођача. NPK ђубриво је 1,16 КМ/кг, KAN 0,80 КМ/кг, UREA 0,98 КМ/кг и AN 0,93 KM/кг.

**ДИЗЕЛ ГОРИВО И МЕХАНИЗАЦИЈА**

Према слободној процјени може се рећи да на територији Града Бијељина има довољан број пољопривредне механизације, а што се прије свега односи на тракторе, бераче за кукуруз, комбајне као и одговарајући број разних прикључних машина. У посљедњем периоду дошло је до занављања механизације на пољопривредним газдинствима.

Као комерцијално газдинство регистровано је 780 газдинства или 14%, док 4.791 или 86% је регистровано као некомерцијално газдинство, са тенденцијом на повећању броја комерцијалних газдинстава првенствено због разлике у висини подстицаја, која тренутно иду у њихову корист. Комерцијална газдинства имају дупло већи износ средстава која се одобравају за капиталне инвестиције (набавка пољопривредне механизације, инвестиције у сточарству и биљну производњу) у односу на некомерцијална,а тренутно је до 40% за комерцијална, а до 20% за некомерцијална газдинства.

Подстицајна средства регресирање дизел-горива за извођење прољећних и јесењих радова у пољопривреди утврђују се у износу од 0,80 КМ/л и одобравају се за обрадиве пољопривредне површине за које је уписан начин коришћења пољопривредног земљишта у РПГ у 2025. години у количини од 100 л/хa за све обрадиве површине. Од укупно одобрених 2.743 РПГ, захтјев за остваривање права на регрес за дизел гориво у ресорном Одјељењу за пољопривреду до сада је преузело 2.700 РПГ. Од укупно 5.671 газдинстава, њих 2.928 или 51,63 % није остварило право на регресирано дизел гориво из разлога што су имали у Регистар уписану укупну обрадиву површину мању од 1 ха, нису извршили ажурирање података у АПИФ-у, дуговања према МПШиВ или ЈП „Робне резерве РС“ или нису регулисали обавезе према Пореској управи и Противградној превентиви.

Оно што је неопходно нагласити, а што је у корелацији са биљном производњом, јесте велики проблем са којим се сусрела ратарска производња и екстремна суша која већ прелази у статистичку појаву. Претходних година, на територији Семберије била је формирана комисија која је вршила процјену штете настале усљед дуготрајне суше и других временских неприлика. С обзиром да је појава екстремно високих температура и неравномјеран распоред падавина, већ статистичка појава, која нас прати неколико десетина година уназад, потребно је радити на унапређењу и прилагођавању производње овим условима, који ће у наредном периоду постати ограничавајући фактор производње.

**ПРИЈЕДЛОГ МЈЕРА:**

Одјељење за пољопривреду предлаже сљедеће приједлоге мјера:

1. Од стране Скупштине Града упутити иницијативу Министарству пољопривреде, шумарства и водопривреде о финансирању израде студије за наводњавање јужног и западног дијела Семберије, уз суфинансирање Града Бијељина.

2. Да републички и градски инспекцијски органи изврше контролу квалитета сјемена и минералних ђубрива.

Обрадила:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Јована Цвијетиновић, дипл. инж. пољ.

ОБРАЂИВАЧ

ОДЈЕЉЕЊЕ ЗА ПОЉОПРИВРЕДУ

В.Д. Градоначелника

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сретен Вучковић, дипл.инж.пољ.

ГРАДОНАЧЕЛНИК

\_\_\_\_\_\_\_\_\_\_\_\_\_\_\_\_\_\_\_\_

Љубиша Петровић