## Програмом рада Скупштине града Бијељина за 2025. годину, предвиђено је

разматрање Информације о раду ЈУ Центра за социјални рад Бијељина у заштити породице и унапређењу породичних односа.

Информација се односи на податке за период 2023-2024 година. Циљ информације је сагледавање тренутног стања са приједлозима за унапређење рада у овој области.

УВОД

Центар за социјални рад Бијељина је јавна установа чији је оснивач град Бијељина. Поред питања из области социјалне заштите, центар непосредно рјешава и питања из области породичне заштите, а надлежност и задаци из ове области произилазе из Породичног закона („Службени гласник Републике Српске“ број 17/23, 27/24, 20/25 и 61/25), Закона о општем управном поступку („Службени гласник Републике Српске“ број 13/02 87/07, 50/10 и 66/18) и других прописа који регулишу ову област.

У склопу ове Информације разматраће се питања везана за учешће центра у поступцима развода брака, одлучивања о вршењу родитељског права, регулисања начина одржавања личних односа између родитеља и дјеце, регулисања издржавања малољетне дјеце као и друга питања везана за унапређење породичних односа. Ради се о пословима у којима је законом прописано обавезно учешће центра за социјални рад.

Правилником о унутрашњој организацији и систематизацији послова и радних задатака у ЈУ Центар за социјални рад Бијељина формирано је Одјељење за породично-правну заштиту које врши стручне и управне послове из области породичне заштите. На овим пословима ангажовани су различити стручни профили и то социјални радници, психолози, педагози и дипломирани правници. Обзиром да се ради о сложеним и осјетљивим пословима исти захтјевају висок степен стручности, оспособљености, личне осјетљивости као и тимско разматрање из више различитих стручних перспектива

ДОСТИГНУТИ НИВО ЗАШТИТЕ-АНАЛИЗА

У складу са чланом 56. Породичног закона брачни супружници који имају малољетну дјецу обавезни су да, прије покретања поступка за развод брака, при центру за социјални рад покрену **поступак за покушај мирења**.

У оквиру овог поступка, стручни тим центра за социјални рад се, заједно са породицом, бави важним питањима која се тичу свих чланова породице која пролази кроз кризни период. Нарочита пажња се посвећује сљедећем:

- заједничкој анализи партнерске кризе са циљем доласка до заокружене приче о томе шта се десило и које су даље могућности;

- освјетљавању положаја и потреба дјеце у овом, за њих, кризном периоду;

- процјени и јачању родитељске спремности на сарадњу;

- прављењу конкретних планова везаних за начин и организацију будућег живота.

У току поступка супружници могу понудити и друге теме које су важне и специфичне за ту породичну заједницу. У зависности од природе проблема који породица нуди, ангажују се различити стручни профили, чланови стручног тима. Породица остаје у поступку дуже или краће вријеме, а све у договору са тимом. Законски рок за оконачање поступка је 3 мјесеца.

У овом дијелу може да буде значајна улога Савјетовалишта за брак и породицу јер поједине породице захтијевају појачан индивидуални рад у процесу “развезивања”.

Након окончања ове процедуре, у наредних шест мјесеци, могуће је подношење тужбе за развод брака пред основним судом.

Највећи број поступака се заврши споразумом што значи да су се бивши супружници договорили око вршења родитељског права, издржавања малољетне дјеце и начина одржавања личних односа дјеце и родитеља с којим не живе.

Број оних који наставе заједнички живот је мали обзиром да је већина партнера која дође у Центар већ донијела дефинитивну одлуку о разводу као начину разрјешења брачне кризе. Уколико постоји спремност и одговарајући капацитети, супружници се упућују на дужи савјетодавни рад. За побољшање односа и начина комуникације, поред мотивације супружника да дођу на разговор, потребно је да буду емотивно повезани и спремни на анализу односа и промјене у понашању.

Међу онима који наставе заједнички живот постоје партнери који су направили искораке и заиста побољшали свој однос и они који то нису, те послије извијесног времена опет долазе у кризу и поступак пред Центром.

Дајемо преглед начина окончања поступака за покушај мирења у протекле двије године

|  |  |  |
| --- | --- | --- |
| **Начин окончања поступка** | **2023 г.** | **2024.г.** |
| измирење | 1 | 11 |
| постигнут споразум | 87 | 73 |
| без споразума | 19 | 19 |
| обустава поступка | 13 | 2 |
| без обавезе спровођења поступка | 26 | 25 |
| укупно | 146 | 130 |

*Табела бр.1*

Брачни супружници који у поступку покушаја мирења не постигну споразум, поново, након покретања поступка развода брака, бивају опсервирани од стране стручних радника, али овај пут са циљем процјене родитељске подобности и давања приједлога суду о вршењу родитељског права, издржавања малољетне дјеце и регулисања личних односа. Ту стручни радници губе позицију неутралности јер се опредјељују за једног од родитеља као подобнијег, самим тим даљи савјетодавни рад је доведен у питање па би и у том смислу било корисно да постоји Савјетовалиште за брак и породицу и да функционише као одвојена јединица са стручним радницима који су ангажовани само на том пољу.

У току 2023.године сачињена су **84,** а у току 2024.године **121** извјештај за судове са приједлозима у вези вршења родитељског права, издржавања малољетне дјеце и одржавања личних односа. Видљив је повећан број извјештаја у 2024.години из разлога промјене стварне надлежности за вођење поступака по новом породичном закону.

Истраживања, а и наша запажања, говоре о томе да су многи људи спремни на доста трпљења прије доношења одлуке о разводу брака јер су у нашем социокултуролошком оквиру породица и породични начин живота високовредновани. Многи брачни партнери никад не донесу одлуку о разилажењу иако су незадовољни начином живота. И када се одлука донесе, она има посебну тежину и потребно је вријеме, понекад и више година, да се нађе нова равнотежа и стабилност.

Када су у питању разлози за развод брака супружника најчешће се ради о сљедећем:

* проблеми у комуникацији произашли из великих међусобних разлика
* љубомора, изванбрачне везе
* болест једног од супружника (озбиљне психичке сметње, алкохолизам и други облици овисности)
* разни облици насилног понашања
* недостатак комуникационих вјештина за конструктивно бављење проблемима
* неспоразуми у широј породичној заједници.
* рано ступање у брак, незрелост и неспремност на заједнички живот
* кратко предбрачно познанство
* исцрпљеност везана за низак социоекономски статус
* лоша искуства у породицама поријекла и обрасци који се преносе у нове породице.
* нереална очекивања од заједничког живота, неприхватање одговорности за односе у брачној заједници

У оквиру Одјељења за породично-правну заштиту до септембра мјесеца 2023.године, до ступања на снагу новог Породичног закона, спроводили су се управни поступци **повјере дјеце рођене у ванбрачној заједници (38)** као и поступци **регулисања личних односа дјеце и родитеља са којим дјеца не живе (59)**. Након ступања на снагу новог породичног закона претходно наведени поступци су у надлежносту основних судова, а Центри за социјални рад активно учествују као и у поступцима развода брака. Уколико постоји потреба Породични закон предвиђа могућност да Центар за социјални рад, привремено, у току поступка за покушај мирења рјешењем уреди начин одржавања личних односа. Исто важи до коначне одлуке суда. **У току 2023.године спроведено је 9 таквих поступака, а у 2024.години спроведено је 10 поступака.**

Неспоразуми између родитеља по било ком питању важном за дијете могу бити предмет поступања Органа старатељства. Иницијатори за поступање су углавном родитељи који се обраћају тражећи савјетодавно посредовање од стране стручних радника. **У току 2023.године отворена су 54 таква предмета, а у 2024.години 107 предмета.** Из претходног је видљив пораст броја предмета након ступања на снагу новог породичног закона јер родитељи прије уласка у судски процес покушавају споразумно, уз савјетодавну подршку да ријеше проблеме што је са позиције Центра исправна оријентација.

У оквиру горе поменутих поступака на годишњем нивоу преко 500 дјеце су предмет рада стручних тимова који кроз свој рад настоје да највећу моћ дају управо њиховим родитељима којима је нарочито важно указати на следеће:

* за партнере као родитеље је најважније да не дозволе уплив партнерских фрустрација у домен родитељства. Понекад је то јако тежак задатак за партнере у чијим емотивним реакцијама доминира љутња.
* да морају бити осјетљиви за потребе дјеце, што често изостаје услед заокупљености личним партнерским проблемима
* по правилу је за дјецу најризичнија прва година након раздвајања родитеља. У овој фази је важно идентификовати могуће ризике за дјецу и правовремено реаговати
* неопходно је да родитељи буду осјетљиви нарочито у случају дјеце која су у некој од развојно критичних фаза (полазак у школу, адолесцентни период и сл)
* да је важно одржати континуитет виђања дјетета са оба родитеља-да контакт буде довољно чест, извјестан и да траје довољно дуго
* да је прекид заједнице живота тежак, а за дјецу нарочито критичан, због чега је важно да родитељи буду подршка једно другом, да се узајамно поштују и не подривају ауторитет једно другом.

Након реализације пројекта „Изградња ЈУ Центар за социјални рад Бијељина са Дневним центром за дјецу са посебним потребама“ услови у којима Центар тренутно ради су много бољи у односу на претходни период. Са аспекта потреба Одјељења које покрива горе поменуте послове важно је поменути да у новим просторијама Центра постоји просторија за индивидуални третман са корисницима која је довољно пространа за рад са породицама и опремљена у складу са препорукама струке.

ПАРТНЕРСТВО СА ДРУГИМ ИНСТИТУЦИЈАМА

У раду на заштити породице и унапређењу породичних односа, Центар за социјални рад сарађује са владиним и невладиним организацијама.

**Министарство здравља и социјалне заштите Републике Српске** врши надзор над спровођењем стручног рада у центрима за социјални рад. Стручни надзор обухвата преглед стања у погледу организације рада, рада стручних радника, сарадника, коришћења стручних метода рада, поштивања прописаних процедура, квалитета и обима обављених услуга. Министарство је и другостепени орган и одлучује по жалби на рјешења центра за социјални рад у поступцима заштите породице.

**Центар за бесплатну правну помоћ Републике Српске** је владина институција основана са циљем пружања, између осталог, правне помоћи лицима идентификованим као социјално угрожене категорије у остваривању својих права пред судовима Републике Српске. У протеклом периоду, Центар је остварио сарадњу са Центром за бесплатну правну помоћ-канцеларија Бијељина упућивањем странака које су овлаштена лица заступала у постуцима развода брака, издржавања и другим поступцима који се односе на заштиту породице. На овај начин обезбјеђен је већи ниво заштите и стручне помоћи породици.

У свакодневном раду препознајемо потребу отварања **Савјетовалишта за брак и породицу** које би функционисало одвојено од Центра за социјални рад. Улога Савјетовалишта нарочито би била корисна у рјешавању различитих кризних ситуација изазваних проблемима у партнерском односу, предразводној проблематици, у родитељским релацијама, проблемима у понашању дјеце и младих, насиља у породици, сепарацији (одвајање одрасле дјеце од родитеља) и сл.

ПРИЈЕДЛОЗИ ЗА УНАПРЕЂЕЊЕ РАДА

* У сарадњи са Градском управом интензивно радити на стварању услова за отварање Савјетовалишта за породицу, брак и дјецу.
* Наставити са континуираним стручним оспособљавањем радника Центра.
* Развијати активности усмјерене на заштиту породице кроз партнерство са другим институцијама и удружењима грађана

Бијељина, октобар 2025.године О Б Р А Ђ И В АЧ

ЈУ ЦЕНТАР ЗА СОЦИЈАЛНИ РАД

БИЈЕЉИНА